
Text rozhodnutia
Súd: Krajský súd Prešov Spisová značka: 7Sa/38/2017 Identifikačné číslo súdneho spisu: 8017200701 Dátum vydania rozhodnutia: 14. 12. 2017 Meno a priezvisko sudcu, VSÚ: JUDr. Marian Hoffmann, PhD. ECLI: ECLI:SK:KSPO:2017:8017200701.2 Uznesenie Krajský súd v Prešove v právnej veci žalobkyne B. M., toho času bytom v D., U. XXXX/XX, proti žalovanému Mestu Poprad, Nábrežie Jána Pavla II 2802/3 Poprad, v konaní o žalobe proti inému zásahu orgánu verejnej správy takto r o z h o d o l : Konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : 1. Podaním (nedatovaným) doručeným správnemu súdu dňa 09.10.2017 žalobkyňa podala žalobu proti inému zásahu orgánu verejnej správy, ktorou sa domáhala nápravy toho, že zo strany žalovaného došlo z zrušeniu trvalého pobytu žalobkyne, a to bez jej vedomia a súhlasu, pričom na tejto adrese býva od roku 1991 až doposiaľ. Žalovaný na jej písomnú žiadosť nereagoval a nápravu nevykonal. 2. Podaním doručeným správnemu súdu dňa 17.10.2017 žalobkyňa vzala podanú žalobu späť. 3. Podľa § 6 ods. 1 zákona č. 162/2015 Z.z. Správneho súdneho poriadku (ďalej len S.s.p.) správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 4. Podľa § 63 S.s.p. žalobca môže do vydania rozhodnutia správneho súdu vziať žalobu späť, a to sčasti alebo celkom. Ak je žaloba vzatá späť celkom, správny súd konanie zastaví. Ak je žaloba vzatá späť sčasti, správny súd konanie v tejto časti zastaví. O čiastočnom späťvzatí žaloby rozhodne správny súd v rozhodnutí vo veci samej. 5. Podľa § 99 písm. a/ S.s.p. správny súd konanie uznesením zastaví, ak žalobca vzal žalobu späť skôr, ako správny súd vo veci rozhodol. 6. Vzhľadom na podanie žalobkyne doručené správnemu súdu dňa 17.10.2017, ktorým žalobkyňa vzala žalobu späť, správny súd v súlade s postupom podľa § 99 písm. a/ S.s.p. konanie zastavil. 7. O náhrade trov konania správny súd rozhodol podľa § 170 písm. b/ S.s.p. podľa ktorého žiaden z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu je prípustná kasačná sťažnosť v lehote jedného mesiaca od doručenia rozhodnutia krajského súdu, ktorú je potrebné podať na Krajský súd v Prešove (§ 443 ods. 1v spojení s § 444 ods. 1 S.s.p.). V kasačnej sťažnosti sa musí okrem všeobecných náležitostí podaných podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len sťažnostné body), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.) Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie II. stupňa, ak ide o konanie o správnej žalobe podľa § 6 ods. 2 písm. c/ a d/ a ak je žalovaným Centrum právnej pomoci (§ 449 ods. 1, 2 S.s.p.).

